RAM Idle
Internet:	www.tweaknow.com

Hvis du vil have din pc til at arbejde hurtigere ved at undgå, at der ligger store mængder gamle og unødvendige data på dine ram, så er RAM Idle oplagt at bruge.

Når programmet er installeret, kan du åbne det to steder. Enten via Programmer i Start-menuen. Vælg RAM Idle. Men det er nemmest at åbne programmet via det lille ikon i højre del af proceslinien. Ikonet består af en lille grøn streg og et tal. Tallet viser, hvor meget ram, der lige nu står uden noget at lave. Dobbeltklik på ikonet.

Du ser nu et vindue med en grøn graf, som er en grafisk fremstilling af, hvordan det eventuelt går op og ned med mængden af fri ram. Under grafen står der to tal. Det til venstre angiver den totale mængde ram, og tallet til højre viser, hvor mange der er arbejdsløse.

Du kan selv manuelt indstille RAM Idle, men første gang bør du lade programmet selv analysere din pc og komme med sine anbefalinger. Hvis du ikke er i menuen Main med den grønne graf, så klik på Main ude til venstre. Klik derefter på Automatic setting. Luk RAM Idle. Prøv nu at gentage den situation, som du synes hidtil er gået for langsomt på din pc. Går det nu bedre?

Hvis svaret er nej, kan du selv begynde at lege med indstillingerne. Prøv at justere Target Free RAM og Minimum Free RAM.

Læs i øvrigt mere om programmet, og få mere hjælp til at finjustere funktionerne ved at vælge RAM Idle under Programmer i Start-menuen. Vælg Readme.

NB!: Hvis du har masser af ram, 128 MB eller mere, og ikke har haft problemer med at køre mere end et program ad gangen og ikke er træt af at vente den tid, det tager at åbne et nyt program, så bør du i virkeligheden ikke bruge RAM Idle til andet end at holde øje med, hvor mange MB ram der er frie. 

RAM Idle er gratis til privat brug.